Դեսպանի այս կարճ գնահատականից ու Հայաստանի իշխանությունների հասցեին դրվատանքի խոսքից անդին մեկ այլ բան կա, որը նրանք արել էին. 2014թ. ընթացքում Որոտանի հիդրոկասկադի վաճառքի պայմանագրի օրինականության հարցը պարբերաբար բարձրացվում էր ՀՀ Ազգային ժողովի Հայ ազգային կոնգրես ընդդիմադիր խմբակցության կողմից, որը պնդում էր, թե Գլոբալ կոնտուրի հետ ՀՀ կառավարության պայմանագիրը կքնվել է առանց Ազգային ժողովի համաձայնության[14]: Դժվար է միանշանակ ասել, թե հենց այդ շրջանում պայմանագրի չեղարկման հարցում որքանով էր շահագրգռված Ռուսաստանի հանդեպ լոյալ ընդդիմադիր քառյակի՝ Բարգավաճ Հայաստան, Հայ Ազգային Կոնգրես, ՀՅԴ և Ժառանգություն կուսակցությունների հանրահավաքային ճնշմամբ վարչապետ դարձած Հովիկ Աբրահամյանը, հատկապես, երբ պայմանագրի օրինականության հարցը բարձրացնող Հայ Ազգային Կոնգրեսը չէր հապաղել հայտարարելու, թե կառավարության փոփոխությունը քառյակի հաղթանակն է: Սակայն ինչպիսին էլ լիներ այդ շրջանում Հովիկ Աբրահամյանի ու քառյակի անդամների ստվերային համագործակցությունը, ակնհայտ էր, որ Սերժ Սարգսյանը թույլ չտվեց գործարքի խափանում, և Հովիկ Աբրահամյանն այն ստորագրեց[15] 2015թ. հունիսի սկզբներին[16], իսկ գործարքին հավանությունը 2013թ. նոյեմբերի 27-ին տվել էր Տիգրան Սարգսյանի կառավարությունը: